Laaste verdagte gevonnis ná Panayiotou-moordJayde Panayiotou (Foto: Facebook) Die laaste verdagte wat vir die moord op die Oos-Kaapse onderwyseres Jayde Panayiotou (29) tereggestaan het, is meer as ses jaar later gevonnis. Panayiotou se man is een van vyf verdagtes wat vir haar moord in hegtenis geneem is en dien reeds ŉ lewenslange vonnis uit. Volgens kapt. Yolisa Mgolodela, woordvoerder van die Valke, is Luthando Siyoni (37) Vrydag in die hooggeregshof in Gqeberha (Port Elizabeth) tot lewenslange tronkstraf gevonnis op aanklag van moord en sameswering tot moord. Panayiotou is in April 2015 voor haar meenthuiskompleks in Kabega Park, Gqeberha, ontvoer. Sy het volgens getuienis gewag dat haar kollega haar op pad werk toe oplaai. Hulle het gewoonlik saam werk toe gery. Sy is egter in ŉ vreemde motor inforseer wat later bewys is dat dit by ’n motorhuurmaatskappy gehuur is. Panayiotou se liggaam is die volgende dag naby KwaNobuhle in Kariega (Uitenhage) met drie skietwonde ontdek. Christopher Panayiotou en sy medebeskuldigdes in die hof (2 November 2017) [Foto: Raahil Sain/ANA] Die ondersoeke het aan die lig gebring dat Christopher Panayiotou met Siyoni saamgesweer het vir die moord op sy vrou met die doel om ŉ versekeringseis in te dien. Siyoni was glo die middelman tussen die moordenaars en Panayiotou. Menende, Panayiotou en Roxo dien reeds hul lewenslange vonnisse uit wat op 24 November 2017 opgelê is. Vumazonke is dood voordat die saak afgehandel is. “Siyoni het gekies om ŉ staatsgetuie te wees omdat hy dan moontlik vrygespreek sou word. Sy getuienis was egter vyandiggesind,” bevestig Mgolodela. “Hy is in Mei 2018 in hegtenis geneem.” Ná ŉ reeks hofverskynings is Siyoni op 25 November deur die hooggeregshof in Gqeberha skuldig bevind voordat hy Vrydag gevonnis is.